KIRJALLINEN KYSYMYS P-2465/99 esittäjä(t): Gilles Savary (PSE) komissiolle. Rajat ylittävää televisiotoimintaa koskeva direktiivi 97/36/EY ja itsenäiset televisioasemat.



Virallinen lehti nro 219 E , 01/08/2000 s. 0171 - 0171



KIRJALLINEN KYSYMYS P-2465/99 esittäjä(t): Gilles Savary (PSE) komissiolle (16. joulukuuta 1999) Aihe: Rajat ylittävää televisiotoimintaa koskeva direktiivi 97/36/EY ja itsenäiset televisioasemat Direktiivin 97/36/EY(1) 2 a artiklan 1 kohdan mukaan @jäsenvaltioiden on varmistettava alueellaan vapaus vastaanottaa toisten jäsenvaltioiden televisiolähetyksiä, eivätkä ne saa rajoittaa lähetysten edelleen lähettämistä tässä direktiivissä yhteensovitettuja aloja koskevin perustein@. Itsenäinen televisioasema Télé Gironde, joka lähettää Belgiasta TLI-kanavan välityksellä koodaamatonta ja ilmaista ohjelmaa kaikkialle Eurooppaan Belgacomin ja Eutelsatin välisen kilpailun ansiosta, kohtaa huomattavia vaikeuksia ohjelmiensa edelleenlähetyksessä Ranskassa. Nämä ongelmat uhkaavat Télé Gironden olemassaoloa ja kehitystä. Kun otetaan huomioon tämä tilanne ja direktiivin 97/36/EY säännökset ja erityisesti sen 2 a artiklan 1 kohta, voidaanko TLI-kanavan ohjelmia vastaanottaa ja lähettää edelleen kokonaisuudessaan ja muuttumattomana maitse mikroaalloilla Ranskan maaperällä, jos taajuuksien saatavuus sen mahdollistaa? Télé Gironde ja TPS lähettävät molemmat ohjelmaa Eutelsat-satelliitin kautta. Edellinen lähettää koodaamatonta ohjelmaa ilmaiseksi, kun taas jälkimmäinen edellyttää katselusopimusta. TPS:n katselusopimuksen mukana tuleva laite on kuitenkin kokeiluversio, joka ei salli muiden koodaamattomien ohjelmien katselua, mistä syystä ne, katselijat, jotka haluaisivat katsoa myös Télè Gironden ohjelmia, eivät voi näin tehdä. Tämän perusteella direktiivin 97/36/EY 2 a artiklan 1 kohtaa loukataan selkeästi. Mitä Euroopan komissio aikoo tehdä lopettaakseen tällaisen hallitsevan aseman hyväksikäytön ja vilpillisen kilpailun? Aikooko se toimia mahdollisimman pikaisesti, jotta itsenäiset televisioasemat eivät joutuisi näiden toimien kohteeksi? (1) EYVL L 202, 30.7.1997, s. 60. Viviane Redingin komission puolesta antama vastaus (6. tammikuuta 2000) Kuten televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY muuttamisesta 30. kesäkuuta 1997 annetun Euroopan parlamentin ja neuvoston direktiivin 97/36/EY 2 a artiklan 1 kohdassa todetaan, on jäsenvaltioiden tehtävänä varmistaa alueellaan vapaus vastaanottaa toisten jäsenvaltioiden televisiolähetyksiä, eivätkä ne saa rajoittaa lähetysten edelleen lähettämistä direktiivissä yhteensovitettuja aloja koskevin perustein. Direktiivin 3 artiklassa täsmennetään, että jäsenvaltioiden on asianmukaisin keinoin ja lainsäädäntönsä mukaisesti varmistettava, että niiden lainkäyttövaltaan kuuluvat televisiotoiminnan harjoittajat tosiasiallisesti noudattavat tämän direktiivin säännöksiä. Lisäksi direktiivin 3 artiklan 3 kohdassa säädetään, että toimenpiteisiin on sisällytettävä asianmukaiset menettelyt niille kolmansille osapuolille, muiden jäsenvaltioiden kansalaiset mukaan lukien, joita asia suoraan koskee, toimivaltaisten lainkäyttö- tai muiden viranomaisten puoleen kääntymiseksi tosiasiallisen noudattamisen aikaansaamiseksi kansallisten säännösten mukaisesti. Direktiivin mukaisesti komissio voi aloittaa rikkomismenettelyn vain jäsenvaltiota vastaan (eikä tiettyä lähetystoiminnan harjoittajaa vastaan) ja vain silloin, kun komissio katsoo, että jäsenvaltio ei ole noudattanut jotakin sille yhteisön lainsäädännön mukaisesti kuuluvaa velvoitetta. Arvoisan parlamentin jäsenen kannattaisi näin ollen kääntyä kansallisten viranomaisten puoleen kyseisessä asiassa.